b"\n_START_ARTICLE_\nFrancesca Bosch Bau\xc3\xa7\xc3\xa0\n_START_SECTION_\nBiografia\n_START_PARAGRAPH_\nVa n\xc3\xa9ixer a Palma el 25 d'agost de 1932. Son pare, Jaume Bosch Alemany, era fill d'un emigrant que havia fet fortuna a Cuba, que treball\xc3\xa0 com oficial de m\xc3\xa0quines de la marina mercant i durant la Guerra Civil va ser militaritzat per l'ex\xc3\xa8rcit de Franco. Sa mare, Isabel Bau\xc3\xa7\xc3\xa0 Anckermann, procedia d'una fam\xc3\xadlia il\xc2\xb7lustrada (parent dels pintors Joan Bau\xc3\xa7\xc3\xa0 i Ricard Anckermann). Va estudiar en el col\xc2\xb7legi Sagrat Cor. El 1953 es va casar amb Gabriel Bassa Prats, amb el qual es va separar el 1962. Va tenir tres fills. A principis de la d\xc3\xa8cada dels seixanta es va vincular a Acci\xc3\xb3 Cat\xc3\xb2lica.\n_START_SECTION_\nIncorporaci\xc3\xb3 al Partit Comunista\n_START_PARAGRAPH_\nEn la seva vinculaci\xc3\xb3 al Partit Comunista la va influir Antoni Llodr\xc3\xa0 Talladas, antic militant d'Esquerra Republicana Balear, que li va presentar Guillem Gay\xc3\xa0 Nicolau, aleshores m\xc3\xa0xim dirigent local del partit. Bosch es va incorporar al Comit\xc3\xa8 Provincial. El 1971 es va constituir un secretariat permanent integrat pel periodista Antoni Maria Thom\xc3\xa0s Andreu, l'advocat Ignasi Ribas Garau i Francesca Bosch. Mesos despr\xc3\xa9s Francesca Bosch va ser elegida secret\xc3\xa0ria del Comit\xc3\xa8 Provincial. L'agost de 1975 es va incorporar al Comit\xc3\xa8 Central del PCE. Va contribuir activament a la implantaci\xc3\xb3 del partit i al desenvolupament de la seva pol\xc3\xadtica, amb la creaci\xc3\xb3 de la Mesa Democr\xc3\xa0tica de Mallorca (1972-1974) o la Junta Democr\xc3\xa0tica de les Illes (1974-1976).\n_START_SECTION_\nEl Partit Comunista a la transici\xc3\xb3 del franquisme\n_START_PARAGRAPH_\nEl 2 de juliol de 1976 va participar a Palma en el primer m\xc3\xadting del partit comunista tolerat a tot l'estat espanyol. A la III\xc2\xaa Confer\xc3\xa8ncia del PCE a les Balears, celebrada a Formentera, es varen fer presents dues tend\xc3\xa8ncies, una que feia m\xc3\xa9s incid\xc3\xa8ncia en la democr\xc3\xa0cia interna i l'elaboraci\xc3\xb3 d'un projecte nacional arrelat a les illes, i la l\xc3\xadnia oficialista, fidel a Santiago Carrillo, que encap\xc3\xa7al\xc3\xa0 Francesca Bosch. Bosch va liderar la candidatura del PCE al Congr\xc3\xa9s dels Diputats a les eleccions del 15 de juliol de 1977, que va obtenir el 4,38\xc2\xa0% dels vots. Aquests resultats esperonejaren el sector renovador, fent que el 1978 Bosch fos substitu\xc3\xafda per Josep Valero, passant el partit a denominar-se Partit Comunista de les Illes Balears. A les eleccions municipals i preauton\xc3\xb2miques de 1979 obtingueren representaci\xc3\xb3 a Ciutat i a les localitats m\xc3\xa9s importants, a m\xc3\xa9s dels Consells Insulars de Mallorca i Menorca, i el Consell General Interinsular.\n_START_SECTION_\nLa darrera etapa\n_START_PARAGRAPH_\nEn la crisi interna del PCE, Francesca Bosch va prendre partit pel sector m\xc3\xa9s ortodox i abandon\xc3\xa0 el PCE participant el 1984 en la fundaci\xc3\xb3 del Partit dels Comunistes de Balears vinculat al Partit Comunista dels Pobles d'Espanya, col\xc2\xb7laborant amb l'Ateneu Popular Aurora Picornell. Va morir el 27 de novembre de 1992. El seu enterrament va ser multitudinari. L'Ajuntament de Palma li va dedicar un carrer en el barri del Pil\xc2\xb7lar\xc3\xad."